open-index/open-wikipedia-markdown huggingface dataset:
Isla di Pasku

**Isla di Pasku** (spaño: Isla de Pascua; rapanui: Rapa Nui, baranka grandi) ta un isla polinesio den Oséano Pasífiko. Polítikamente, e ta un provinsia di Chile denter di e region di Valparaíso i un parke nashonal di Chile. E gobernador chileno di e isla ta Tarita Alarcón Rapu. E kapital di Isla di Pasku ta Hanga Roa. E isla ta mihó konosí pa e sentenáres di Moai (estatuanan di Isla di Pasku) ku por wòrdu hañá einan.

Ku un superfisie di 163.6 kilometer kuadrá, e isla ta komparabel den tamaño ku e isla Aruba (180 km²). E tin 7.750 hende ta biba einan (2017). E ta un di e islanan mas isolá na mundu: e isla habitá mas serka, Pitcairn, ta situá na un distansia di 2075 km. E isla deshabitá mas serka, Salas y Gómez (Manu Motu Motiro Hiva), ta 391 km leu den direkshon ost.

Henter e isla ta riba e lista di Patrimonio Mundial di UNESCO for di 1995.
Tahiti

**Tahiti**, antes yamá *Otaheita*, ta un isla den Oséano Pasífiko. Huntu ku e islanan Moorea i Bora Bora, e ta pertenesé na Polinesia Franses, un archipiélago grandi di 118 isla situá entre Australia i Sur Amérika. Hopi di e islanan aki tin un orígen volkániko.

Tahiti tin un paisahe variá; ademas di playanan pintoresko, e tin serunan i áreanan di selva. Tahiti a bira konosí, entre otro, pasobra e pintor franses Paul Gauguin a biba i traha einan pa un kantidat di aña.

E isla tabatin 169.674 habitante na 2002 i tin un superfisie di 1036 km². E idiomanan ofisial ta franses i tahitiano. Un paña tradishonal ta e pāreu, òf manera e ta wòrdu yamá awor den paisnan oksidental: un pareo.

Tahiti ta dividí den 12 munisipio, inkluyendo e kapital Papeete. Na Tahiti ta biba e komunidat chines mas grandi den Sur Pasífiko.


Urville-Tahiti-houses.jpg|Kasnan di tahitianonan ront 1840
Paul Gauguin 056.jpg|Muhénan riba playa na Tahiti, pintura di Paul Gauguin di 1891
Taravao.JPG|Taravao i Tahiti Nui
Pitcairn

**Pitcairn** ta e úniko isla habitá di e Islanan Pitcairn. E ta mas o ménos 5 km² grandi. E isla no tin aeropuerto òf haf i ta aksesibel solamente ku barku via e kaminda di Bounty Bay. Esaki ta posibel solamente bou kondishonnan di tempu faborabel - den mal tempu e barku lo sigui nabegá. E isla ta wòrdu konsiderá un di e lugánan mas alehá na mundu.

E residentenan ta planta nan mes kuminda. Nan ta piska i tin biaha ta bende miel òf obranan grabá for di palu i stampia na barkunan ku ta pasa. Tin un dokter di cas australiano presente, cu te hasta ta haci operashonnan den caso di emergensia. E sentimento di isolashon, segun personanan ku a yega di ta einan, mester ta enorme. E isolashon ei tambe ta kondusí na relashonnan seksual straño. E skarsedat di partner ta resultá den asuntunan ku no ta sosodé otro kaminda: ruman muhé ku ta kompartí un kasá i diferensianan grandi di edat entre partnernan. Den añanan resien, vários residente hóben a skohe pa sali, prinsipalmente pa Nueva Zelandia i Australia, pero algun tambe pa Gran Bretaña. Na 2003, un mucha a nace pa promé biaha den diesshete aña.

E idioma ku ta papia einan ta tantu ingles komo e idioma lokal di Pitcairnese, ku ta un meskla di ingles ku e idioma di Tahiti. E isla ta wòrdu goberná pa gobernador britániko Richard Fell di Auckland, New Zealand.

E úniko pueblo na Pitcairn ta Adamstown. E isla tabata konta aproksimadamente 50 habitante na 2021.
Robert Southey

**Robert Southey** (⫽ˈsaʊði⫽ or ⫽ˈsʌði⫽; ☆ 12 di ougùstùs 1774 - † 21 di mart 1843) tabata un poeta ingles di e skol romántiko i poeta elogiá for di 1813 te su morto. Manera e otro 'Lake Poets", William Wordsworth i Samuel Taylor Coleridge, Southey a kuminsá komo radikal, pero el a bira kada bes mas konservadó ora el a gana rèspèt pa Gran Bretania i su institushonnan. Otro romántiko manera Byron a akus'é di a para na banda di e establesimentu pa plaka i status. E ta keda rekordá spesialmente pa e poema "*After Blenheim*" i e vershon original di e kuento di fantasma "*Goldilocks and the Three Bears*".
Scholengemeenschap Bonaire

**Scholengemeenschap Bonaire** (SGB) ta e úniko skol sekundario na Boneiru. SGB ta konsistí di: Liseo Boneriano (VWO - HAVO - MAVO), enseñansa preparatorio sekundario pa siña un ofishi (VMBO), lugánan pa les spesial di enseñansa práktiko (SLP-Pro) i MBO. SGB tin vários lokalidat na Kralendijk. E komunidat eskolar tin mas ku 1.800 alumno i studiante di un diversidat di pais i kultura. E idioma di instrukshon na skol ta hulandes.

## Historia
E komunidat eskolar a wòrdu kreá na 1970 dor di e fushon di e klasnan mas haltu di e Skol Prinsesa Beatrix ku Lourdes MAVO, e úniko dos skol na Boneiru ku tabatin enseñansa na nivel MAVO. Despues, otro formanan di enseñansa sekundario tambe a wòrdu tresé bou di SGB. 

E skol tabatin un kantidat di añanan difísil despues di 10 di òktober 2010. Na 2016, tabatin problema ku e kalidat di e skol i e akreditashon pa realisá èksamennan di MBO a wòrdu retirá. Despues di esaki, a hasi mehorashonnan. E skol mester a alkansá pa ofresé enseñansa riba e mesun nivel i bou di e mesun kondishonnan ku na Hulanda Oropeo. For di 2016, por a logra kalidat básiko pa tur lokalidat denter di un periodo di 3 aña eskolar.

Na 2018, resultadonan di skol a mehorá i for di e aña eskolar 2018-2019, tur lokalidat a kumpli ku e normanan hulandes.

MBO Boneiru ta ofresé enseñansa MBO na nivel 2, 3 i 4. Tin estudionan den e sektornan di kuido di salú & bienestar, atministrashon, teknologia, media, deporte i tempu liber. E fihamentu kada aña di e oferta na enseñansa ta tene kuenta ku e merkado laboral e momentu ey. Na 2019, MBO tabatin aproksimadamente 500 studiante ku ta studia fulltime (BOL) òf parttime (BBL). Mayoria di e kursonan ta na hulandes, algun kurso di nivel 2 ta wòrdu ofresé na papiamentu.

Studiantenan ku ke sigui enseñansa na nivel 1 di MBO por hasi esaki na FORMA. E kursonan aki ta na idioma  papiamentu.

E komunidat eskolar ta resortá bou di Fundacion SGB ku ta konsisti di un kolegio di direktornan (CvB) i un konseho di supervishon (RvT).

## Link eksterno
* Scholengemeenschap Bonaire
Pais

Un **pais** (deriva di frances *pays*, cu na su turno ta bini di latin *pagus*)  ta un teritorio gcu frontera, hende y gobierno defini. E ta parti di un region geografico, parti di un continente. Un pais por ta e teritorio di un estado soberano of di un region of nacion no-soberano cu su propio historia, cultura y tradicionnan. Ehempelnan ta Aruba, Hulanda den Reino Hulandes, Kurdistan den Medio Oriente y pais Vasco den Spaña. Un pais ta demarca pa fronteranan. E fronteranan aki no ta coresponde semper cu esnan estatal. Un pais tin su propio identidad politico, etnico of cultural, y su propio bandera.

E pais mas grandi na mundo pa loke ta trata superficie ta Rusia; e pais di mas chikitu ta Ciudad di Vaticano. E pais mas grandi pa loke ta trata poblacion ta China; e pais cu e poblacion mas chikito ta Pitcairn.

## Otro uzo
E palabra pais ta wordo uza tambe como sinonimo di estado, cu ta un set di institucionnan politico cu teritorio, poblacion y soberania. Tin biaha, hasta partinan di un estado cu un historia of cultura caracteristico ta wordo yama pais, specialmente pa e nativonan di e luga, manera na Escocia, Gales, Inglatera of Irlanda di Nort, paisnan cu ta forma Reino Uni. E por referí tambe na region of hasta condadonan sin diferencianan cultural grandi cu e areanan rond di dje. Ehempelnan di esaki ta e regionnan natural di Francia: Pays d’Auge, Pays de Buch, Pays de Caux, Pays de Sault, Pays de la Loire etc.

## Mira tambe
* Pais insular
* Pais sin frontera maritimo
Poema épiko

Un **poema épiko**, òf simplemente un **epopeya**, ta un poema narrativo amplio ku generalmente ta trata di e aktonan ekstraordinario di personahenan ekstraordinario ku, den tratonan ku dios òf otro forsanan sobrehumano, a forma e universo mortal pa nan desendientenan.

## Etimologia
E palabra "épika" ta bini di e palabra latin *epicus*, ku na su turno ta bini di e athetivo griego antiguo ἐπικός (*epikos*), den ἔπος (*epos*), "palabra, relato, poema".

Den griego antiguo, "épika" por referí na tur poesia den heksámetro dáktil (*epea*), ku tabata inkluí no solamente Homero sino tambe poesia di sabiduria di Hesiodo, deklarashonnan di orákulo di Delfos i e versonan teológiko straño atribuí na Orfeo. E tradishon despues, sinembargo, a restringi e término 'épika' na épika heroiko, manera ta deskribí den e artíkulo aki.
Elegías de varones ilustres de Indias

***Elegías de varones ilustres de Indias*** ta un poema épiko skirbí na fin di siglo 16 pa e poeta i kronista spaño Juan de Castellanos. E ta e poema épiko di mas largu skirbí den idioma spañó, ku 113.609 versíkulo.

## Deskripshon
E trabou ta duna un relato detaya di e kolonisashon di Karibe i e teritorionan den e aktual Colombia i Venezuela. E ta deskribi e empresanan di asentamento i fundashon di siudatnan, komo tambe representashonnan bibo di e kulturanan indígena, manera e muiskas, i historia natural, loke ta hasi e teksto aki un kronika importante tempran di e kolonisashon spaño di Amérika. Ademas di su balor históriko, e ta sali na kla pa e uso di hopi estilo literario di e era di Renasementu, inkluyendo elegia, epopeya, relato di peregrinahe, romanse pastoral, romanse kabayeresko i otro formanan literario.

E buki ta kontené un di e promé deskripshonnan di e espesie batata di e mundu nobo (*Solanum columbianum*), un planta ku no tabata konosí den e Mundu Bieu promé ku e oropeonan a deskubrí Amérika. Den e poema tin un binti versíkulo dediká na e islanan di Aruba, Kòrsou i Boneiru.
Provinsia di Nueva Andalusía i Urabá

E **gobernashon òf provinsia di Nueva Andalusía i Urabá**, konosí tambe simplemente komo Nueva Andalusía, tabata un entidat polítiko kolonial kreá den siglo XVI den e region oksidental di Reino di Tierra Firme, parti di Imperio Spaño. E provinsia tabata situá na kosta karibense di e aktual Colombia, i tabata enserá teritorio ku ta keda den región di Urabá, Darién i parti di kosta di Karibe neogranadino.

## Historia
E provinsia a wòrdu otorgá na enkargo di Alonso de Ojeda ront 1508, despues ku el a risibí permiso di Reinan Katóliko pa eksplorá i kolonisá e region. E teritorio tabata inkluí e kosta di Cabo de la Vela te na Golfo de Urabá. Den e kontrato, Ojeda a kompartí e zona ku Diego de Nicuesa, ku a haña derechi riba Tierra Firme mas na wèst.

Den siglo XVI, e region a topa ku hopi resistensia di komunidat indígena, i tambe a wòrdu afektá pa malesa i falta di rekursonan, loke a hasi ku hopi di e ekspedisionnan inisial a faya. Mas despues, parti di e teritorio a  integrá den Nuevo Reino de Granada i Gobernashon di Cartagena de Indias.

## Importansia
E provinsia di Nueva Andalusía i Urabá ta representá un di e promé intentonan formal pa organisá polítikamente e region di Urabá bou di regla spaño. Ounke su bida institushonal tabata kortiku i problemátiko, e ta parti di e proseso di ekspanshon kolonial ku finalmente a resultá den formashon di entidatnan mas estable den Virreinado di Nueva Granada.
Montesquieu

**Montesquieu** òf kompletu **Charles Louis de Secondat, baron de La Brède et de Montesquieu** (☆ 18 di yanüari 1689 na palasio De La Brède serka di Bordeaux – † 10 di febrüari 1755 na Paris), kende su nòmber kompletu hopi biaha ta wòrdu kòrtá pa Charles de Montesquieu, tabata un filósofo i magistrado franses. E ta wòrdu konsiderá un di e fundadónan di sosiologia i un di e filósofonan mas importante di e Iluminashon.

E struktura konstitushonal aktual di demokrasianan oksidental ta parsialmente basá riba su ideanan i esnan di John Locke. Importante aki ta su konsepto di e separashon di poder. Esaki a surgi for di su krítika riba e gobièrnu franses feudal e tempu ei, kaminda gobernashon tabata hopi biaha den man di un solo gobernante, i spesialmente di e eksesonan di absolutismo, ku el a referí na dje komo despotismo. Su ideanan tokante lei, estado i polítika tabata un fuente di inspirashon pa revolushonnan manera Guera di Independensia di Corsica (1755), Independensia Merikano (1776), Revolushon Franses (1789) i Revolushon Belga (1790 i 1830), i asina mas.
Juan de la Cosa

**Juan de la Cosa** (☆ ± 1450 – † 28 di febrüari 1510) tabata un navegante i kartógrafo kastiyan, konosí pa diseña e promé mapa di mundu oropeo ku a inkorporá e teritorionan di Amérika deskubrí den siglo 15. De la Cosa tabata doño i kapitan di *Santa Maria*, i p'esei el a hunga un papel importante den e promé i di dos biahe di Cristóbal Colón pa Indias Oksidental.

Na 1499, el a sirbi komo piloto prinsipal den e ekspedishon di Alonso de Ojeda na kosta di Sur Amérika. Na su regreso na Andalusía, el a traha su famoso mapa mundial i pronto el a bolbe na Indias, e biaha aki ku Rodrigo de Bastidas. Den e añanan ku a sigui, de la Cosa a alterná biahenan pa Amérika bou di su mes mando ku debernan spesial di e Korona, inkluyendo un asignashon komo espia na Lisboa i partisipashon na e junta di piloto ku a tuma lugá na Burgos na 1508. Na 1509 el a kuminsá ku loke lo tabata su último ekspedishon, atrobe ku Ojeda, pa tuma poseshon di e kosta di Colombia moderno.

De la Cosa a muri den un enfrentamentu armá ku indígenanan promé ku e por a tuma poseshon di Urabá.
Bolívar en Curazao

**Bolívar en Curazao** ta un buki skirbi pa John de Pool i patrosiná pa Jaime Lusinchi.

## Link eksterno
* El paso de Bolívar por Curazao en 1812 (Rectificaciones al libro "Bolivar en Curazao")
* Bolivar en Curazao
Juan de Castellanos

**Juan de Castellanos** (☆ 9 di mart 1522 na Alanís, Provinsia di Sevilla - † 27 di novèmber 1607 na Tunja, Reino Nobo di Granada) tabata un eksploradó, militar, kronista i saserdote spaño. Castellanos ta pertenesé na e asina yamá "poetanan di Cubagua", huntu ku Pedro de la Cadena, Lázaro Bejarano, Gonzalo de Zúñiga i e Dekano Rodríguez de Robledo.

## Obra importante

### Prome obra
Na Cartagena de Indias el a skirbi e promé poemanan ku nos sa di su man: *Discurso del capitán Francisco Drake* i *San Diego de Alcalá*, den octavanan real.

### ''Elegías''
Su obra mas destahá ta e poema *[[Elegías de varones ilustres de Indias]]* di 113.609 versos endekasílabos agrupá den oktavanan real (e ta e poema mas amplio den kualke idioma), biografí di e hòmbernan ku mas a destahá den e deskubrimentu, konkista i koloniashon di Hispanoamérika.

Publié na 1589 e ta dividi den kuater parti kompuesto di diferente elegianan ku na su turno ta kontené diferente kantika:
* E promé ta konta e biahenan di Cristóbal Colón, e konkista di Trinidad, Kubagua i Margarita i e eksplorashon di Orinoko. E tabata e úniko parti imprimí den bida di e outor.
* E di dos ta papia di Venezuela, Kabo de la Vela i Santa Marta.
* E di tres ta papia di Cartagena de Indias, Popayán i Antioquia.
* E di kuater ta e historia di Reino di Nueva Granada, tokante e konkista di Bogota, Tunja i pueblonan aledaño.
E buki tin un balor históriko evidente. Si bo mira e banda literario *Elegías de varones ilustres de Indias* ta un obra hopi desigual. Si nos papia di balor poetiko, e promé parti ta surpasá e otronan visiblemente.

Juan de Castellanos a skirbi e obra promé den prosa i despues a redus'é na verso, e último tarea ku a tuma dies aña, dedikando finalmente su obra na Felipe II di Spaña.
Sevilla

**Sevilla** ta un munisipio i kapital e region outónomo spañó di Andalusia i e provinsia di Sevilla. E ta situá na e partinan mas abou di e Riu Guadalquivir, den e parti sùitwèst di e Península Ibériko.

Sevilla tin un poblashon munisipal di mas o ménos 701.000 habitante na 2022, i un poblashon metropolitano di mas o ménos 1.5 mion, loke ta hasié e siudat mas grandi di Andalusia, e di kuater siudat mas grandi na Spaña i e di 25 munisipio mas poblá den Union Oropeo. E sentro históriko, ku un área di 4 kilometer kuadrá i esun mas grandi di Spaña, ta asigná komo sitio di patrimonio mundial di UNESCO konsistiendo di tres edifisio: e kompleho di Palasio di Alcázar, e Katedral di Sevilla ku e toren Giralda i e Archivo General di Indias. E haf di Sevilla, situá mas o ménos 80 kilometer for di Oséano Atlántiko, ta e úniko haf di riu na Spaña.[3] E kapital di Andalusia ta konta ku temperaturanan kayente den zomer, ku máksimonan diario rutinariamente riba 35 °C na yüli i ougùstùs.

Sevilla ta e siudat mas importante den sur di Spaña riba tereno di kultura, polítika, ekonomia i arte. E bario di Triana ta unda e género di músika flamenko a nase.
Henry Habibe

**Frederick Hendrik (Henry) Habibe** (☆ 6 di mei 1940 na Aruba) ta un poeta, kritiko literario i literato arubano. El a publiká su poesia prinsipalmente den e periodo despues di kreashon di su revista *Watapana* (1968-1972). E ta skirbi mayoria di su poemanan na papiamentu, okashonalmente na spaño i hulandes.

## Biografia
Henry Habibe a studia idioma i literatura spañó na Universidat di Leiden i Universidat Katóliko di Nijmegen. Den su dianan di studiante el a funda e revista literario *Watapana*. Despues di a gradua, el a duna les di spaño na Colegio Arubano y a haci investigacion literario na Puerto Rico. Na 1985 el a optené su doktorado na Universidat di Leiden ku e estudio *El compromiso en la poesía afro-antillana de Cuba y Puerto Rico*, ku a trata Nicolás Guillén i otro poetanan komo tema prinsipal. Tambe el a publiká estudio riba obra di Pierre Lauffer, Joseph Sickman Corsen i Luis Daal. El a skirbi resensianan pa korant antiano *[[Amigoe|Amigoe di Curacao]]* i *Beurs - en Nieuwsberichten* (1986-1997). 

Henry Habibe ta miembro di e konseho asesor di Werkgroep Caraïbische Letteren di Maatschappij der Nederlandse Letterkunde (Sociedad di Literatura Hulandes) na Leiden.

## Publikashon
* *Aurora* (1968), poesia
* *Keresentenchi* (1980), poesia
* *El compromiso en la poesía afro-antillana de Cuba y Puerto Rico* (1985), tesis
* *Yiu di tera* (1985), poesia
* *Un herida bida; Een verkenning van het poëtisch oeuvre van Pierre Lauffer* (1994), un estudio
* *Bombai!* (1995), tradukshon for di hulandes pa papiamentu di "Bombaaj" di Els Pelgrom
* *De spirituele opgang van een Curaçaose dichter; Een verkenning van het poëtisch oeuvre van Luis Daal* (1997), un estudio
* *Honderd jaar Atardi; Een verkenning van het poëtisch oeuvre van J.S. Corsen* (2006), un estudio
* *Kantika pa bientu/Liederen voor de wind* (2006), (Antologia tradusí na hulandes di obra di Pierre Lauffer, huntu ku Igma van Putte-de Windt)
* *Vulkanisch samenzijn* (2008), poesia
Federico Oduber

**Federico Oduber** (☆ 27 di januari 1942 na Bubali -† 26 di juli 2007 na Corsou) tabata un poeta Arubano. El a publica na Hulandes y Papiamento.

## Biografia
Federico Oduber a nace na Aruba den un famia empresarial. Su mayornan tabata doño di Tienda Oduber cu tabata bende paña pa mucha; tur dos ta fayece ora Federico tabata hoben ainda. E tabata canta den e coro Trupiales. Den añanan 50 el a bai internaat ‘De Breuil’ na Zeist (Hulanda) pa caba su enseñansa secundario cerca e fraternan hesuita. El a continua pa studia derecho na Nijmegen. Despues di su estudio el a establece su mes na Corsou, unda el a casa tambe.

Na edad di diesnuebe aña el a publica un coleccion di poema na idioma hulandes bou di e titulo *Beseffend* (1961). E tabata publica den e revista di vanguardia *Kambio*.. Oduber a destaca pa su poemanan na Papiamento cu tabata ataca conformidad. E ta wordo considera como exponente di e movimiento ultraista den Papiamento. Segun Quito Nicolaas su poesia di protesta y su actitud anti-establecimento y anti-religioso por wordo splica door di su hubentud dificil. Entre su poemanan mas conoci, manera *Mi lenga*, *Yega Cerca* y *Biloria*, tin esnan publica den *Kambio* y den *Putesia* (1973), un coleccion di 22 poema den kua e ta uza Papiamento como instrumento pa papia tocante característicanan tipico di e sociedad insular.

Aunke solamente dos coleccion di su poemanan a keda publica, expertonan ta bisa cu e tabatin un influencia grandi, parcialmente pa medio di su contribucionnan na revistanan manera Evolucion, Kakiña, Kambio i Voz di Pueblo.

Federico Oduber a fayece na edad di 65 aña.

### Obra
* *Beseffend* (1961), De Wit, Aruba
* *Putesia* (1973), Editorial Antiyano, Amsterdam
Homero

**Homero** (griego antiguo: Ὅμηρος [hómɛːros], *Hómēros*; ku a biba entre 800 a.K. i 750 a.K.) tabata un poeta griego ku ta ser atribuí e mérito di ta e outor di *[[Ilíada]]* i *[[Odisea]]*, dos poema épiko ku ta obranan fundamental di literatura griego antiguo. Den su poemanan épiko el a inkorporá un kantidat grandi di leyendanan heroiko ku a sobrebibí, historia di diosnan i historianan mítiko di su kultura. Homero ta wòrdu konsiderá un di e outornan mas venerá i influensial den historia.
Guillermo Rosario

**Guillermo Estelito Rosario** (☆ 1917 na Puerto Cabello Venezuela - † 2004 na Kòrsou) tabata un eskritor di Kòrsou.

## Biografia
Guillermo a nase na Venezuela, yu di mayornan antiano. Komo hoben el a bai traha na Aruba komo karpinté den refineria Lago. E tabata un bon futbolista i tabata milita pa RCA, di kual e tabata kofundadó. Bèk na Kòrsou e tabata kofundadó tambe di e klupnan di futbòl Ajax Kòrsou, Deportivo Kòrsou i Independiente. Komo hungadó el a bira kampeon ku vários klup, entre nan Ajax Kòrsou.

## Distinshon
Rosario a risibí hopi honor i premio durante su bida. E a bira un kabayero i despues un ofisial di Orden di Oranje-Nassau, a risibí e premio di literatura di Sentro Kultural Kòrsou (CCC) na 1954, e Premio Sticusa na 1976, e 'Tapushi di Oro' pa su méritonan pa ku papiamentu, un busto di brons na Biblioteka Nashonal Kòrsou i e *[[Premio Chapi di Plata|Chapi di Plata]]*, e premio bienal Pierre Lauffer.

## Poema di muraya
Komo parti di e proyekto 'Gedichten op muren', e poema *Mi Nigrita Papiamentu* di Guillermo E. Rosario a wòrdu apliká na e muraya di Vestwal 2-4 na Leiden na 2017.

## Obra
### Novela
* 1943 - *Un drama den hanchi'i Punda* 
* 1958 - *E trahador di den Klip* 
* 1969 - *E rais ku no ke muri* (tradusí na hulandes pa Liberta Rosario *Onsterfelijk*, 2013) 
* 1974 - *Amor i sakrifisio* 
* 197? - *E angel pretu*

### Obra teatral
* 1973 - *Esta un Yaya* 
* 1970 - *Esaki ta mi mama*
Frida Winklaar-Domacassé

**Frida Winklaar-Domacassé** (☆ 1938 na San Nicolas) ta un poeta y escritor Arubano residencia na Hulanda. E ta skirbi na Papiamento, Hulandes y Ingles. E ta un figura importante den diaspora Caribeño y den literatura Caribeño-Hulandes.

## Biografia
Frida Winklaar-Domacassé a nace na Aruba, yui di mayornan Boneriano. El a lanta na Lago Heights, e tempo ey un bario multicultural. Cu 16 aña e ta bay Hulanda pa studia pa maestro di scol. Ora el a caba su estudio el a keda biba y traha na Hulanda. 

E ta miembro di e organisacion literario Simia Literario y tambe di grupo DIVERS. Su obra ta inclui poema y cuentanan cortico cu tema manera nostalgia, despedida, herencia Africano, y identidad migrante, cual ta refleha un conexion profundo cu su herencia Arubano y su bida como migrante na Hulanda.​ ​Fuera di ta un voz importante den diaspora Caribeño el a contribui cu su obra na preservacion di Papiamento.

E ta autor di varios buki di poema, inclusivo e coleccion “Adinkra”, inspira riba simbolonan di sabiduria di Ghana y Costa di Marfil. Su obranan a sali publica den mas cu 50 antologia, manera *Album di Poesia Caribeño*.

## Honor
Den 2024, Frida Winklaar-Domacassé a gana e Premio di Cultura di Waddinxveen, un reconocimento pa su contribucion literario y cultural. ​

## Bibliografia
* 2023: *Adinkra*

## Link externo
* Biblioteca Nacional a rindi homenahe na poeta Frida Winklaar Domacassé, video Youtube
Rudy Domacassé

**Rudolf Cornelio Maria (Rudy) Domacassé** (☆ 24 di aprel 1954 na Boneiru
) ta un poeta, eskritor, traduktor, aktor i direktor di teatro boneriano. 

## Biografia
Rudy Domacassé a lanta den bario di Playa Pabou na Kralendijk i tabata alumno na St. Dominicus School. Den añanan setenta di siglo 20 e tabata konosí komo hungadó di tènis i tabata representá su isla afó, entre otro den kampionatonan di tènis antiano. El a kontinua su estudio na Universidat di Antia Hulandes. El a gradua komo dosente di papiamentu, komo tal el a traha 10 aña na Scholengemeenschap Bonaire (SGB). 

Domacassé ta skirbi poema i kuenta kòrtiku, i a publica nan den korant Èxtra di Boneiru

### Teatro
Komo aktor Rudy Domacassé tin un trayektorio largu den mundu teatral di Boneiru, kual a haña un empuhe grandi den e promé mita di dékada sesenta di siglo 20 ku e obra *Konsenshi di un Pueblo*, skirbí i dirigí pa Pacheco Domacassé. Den e di dos mitar di e dékada esei tabata tambe e kaso ku e obra *Den Pèrtá* di Eligio Melfor ku un elenko boneriano. Durante añanan ochenta i nobenta el a profilá su mes mas komo traduktor i direktor di obranan teatral. Huntu ku Bòi Antoin e ta lanta Grupo Teatral Boneriano, presentando un seri di obra. Den e periodo ei tambe Domacassé a monta diferente obra teatral pa partisipá na e Festival Internashonal di Drama na Aruba, entre nan *E Prins*, *Pé i Bèchi*, *Ranka òf Feita* i *Siguiente*. E mes tabata tradusí, adaptá i dirigí e obranan aki. Na 1982, Grupo Teatral Boneriano a gana e premio pa 'mihó segundo aktris' ku e obra *Pé i Bèchi*.

## Honor
Na 2017 Rudy Domacassé a risibí e premionan Tapushi Literario i Pipita di Kònkòmber pa su kontribushon na papiamentu. El a wòrdu honra ku e título di "suidadano di honor" di Boneiru na 2020, un rekonesimentu pa su kontribushon riba tereno literario i teatral i tambe riba tereno di deporte.
John de Pool

**Johan Joseph (John) de Pool** (☆ 12 di mart 1873 na Willemstad - † 8 di ougùstùs 1947 na Panama) tabata un eskritor di prosa di Kòrsou, ku a skirbi prinsipalmente den idioma spaño. 
Prinsipalmente bou di Suramerikanonan el a haña fama pa medio di su gran kantidat di skrituranan tokante Simón Bolívar, su bida i su generashon. Na Kòrsou mes, de Pool ta konosí primordialmente komo un eskritor di memorianan kurasoleño ku a wòrdu publiká na hulandes pa promé biaha na 1960. 

## Biografia
John de Pool ta konsiderá komo un di e figura prominente den e *skol spaño* den literatura antiano. E skol aki ta referí na un grupo di eskritornan ku a ekspresá nan mensahe i estilo den spaño, un idioma ku tabata komun den komunikashon eskolar i literario na Kòrsou den siglo 19 i prinsipio di siglo 20.

Su obra mas importante, *Del Curazao que se va* (1935), ta un kolekshon di 74 rúbrika ku ta deskribí e isla natal den un periodo transishonal. E tono di e obra ta mita nostálgiko, mita iróniko, i e kontenido ta variá for di folklor i arte, pa enseñansa, personanan notabel, te susesonan notabel den historia lokal. E obra ta di gran balor historiográfiko, pasobra e ta ofresé un bista interno i personal riba e sosiabilidat, estilo di bida i karakterístikanan di e komunidat di Kòrsou di e tempu ey. E skrituranan ta siudadosamente dokumentá i den e tekstonan de Pool ta reflehá un profundo amor pa su pueblo i su pasado. Bou di título *Zo was Curaçao* e obra a wòrdu publiká na 1960 na hulandes tambe.

## Honor
Na su honor, un kaya den e bario di Brievengat ta karga su nòmber. E nòmber di John de Pool ta parti di un grupo di kayanan den Brievengat i Bonam ku ta rekonosé personanan di Kòrsou ku a kontribuí fuerte den arte, kultura i enseñansa.

## Obra
* 1935 - *Del Curazao que se va: páginas arrancadas de El libro de mis Recuerdos*, Santiago de Chile
* 1960 - *Zo was Curaçao* (tradukshon di *Del Curazao que se va* den: Antilliaanse Cahiers jrg. 4, nr. 1-4 (1960);
* 1943 - *El primer chispazo del genio*
* *[[Bolívar en Curazao]]*, novela históriko
* 1946 - *Manuel Carlos Piar, conquistador de la Guyana*

## Literatura
* J.Terlingen, *Lengua y literatura españolas en las Antillas Neerlandesas* (1956)
Joseph Sickman Corsen

**Joseph Sickman (Jo) Corsen** ( (☆ 13 di desèmber 1853 na Kòrsou - † 8 di òktober 1911) tabata un músiko, kompositor i poeta di Kòrsou. E tabata skirbi na spaño i papiamentu.. Su poema mas konosí ta *[[Atardi (poema)|Atardi]]* na papiamentu, kua a dun'é e nòmber di kariño *tata di poesia papiamentu*. 

## Biografia
Joseph Sickman Corsen a nase na Kòrsou, yu di Johanna Charlotte Sickman i Daniel Eugenius Corsen. E ta desiendiente di e britániko John Corsen. Na 1874 e ta kasa ku Margaretha Federika Ponson, un arubiano, i huntu nan ta haña 5 yu: 2 muhé i tres hòmber, inkluyendo e poeta Charles Sickman Corsen. E ta bisabuelo di Randal Corsen.

For di yòng Corsen tabata un músiko talentoso; el a haña su promé lèsnan di músika serka su tata i tabata toka piano, òrgel i kitara. Na edat di diestres aña kaba el a duna un konsierto di piano. El a komponé hopi, tabata dirigente di vários orkesta i organista di e komunidat israelita reformá hulandes. 

Jo Corsen tambe tabata un poeta. E tabata pertenesé na e asina yamá skol spaño romanse i a skirbi prinsipalmente na spañó. Algun krítiko di su poesia na idioma spañó tabata Benjamin Jesurun i Fred de Haas. Cola Debrot tambe a komentá riba su obranan i a kalifiká Corsen komo un ‘lucido melankóliko’. Sinembargo su popularidat den Karibe Hulandes tabata danki na su poemanan skirbi na papiamentu; en partikular *Atardi*, un poema ku letra melankoliko. *Atardi*, ku a sali publika pa prome biaha dia 27 di september 1905 den La Cruz, tabata e promé poema den idioma papiamentu ku a ser grabá. Un gran parti di su poemanan ta trata di famia direkto, su mama, kasa i yunan, y tambe amigunan. 

Na yanüari 1879, Corsen a skirbi su promé obra dramátiko titulá *Apariencias* durante su estadia na Barcelona (Venezuela). Na 1914, despues di su fayesimentu, a publiká e kolekshon Poesias kontiniendo 80 poema na spaño i solamente 3 na papiamentu: *Ata Nubia*, *Ruman di caridad* i  *Atardi*, e poema di mas fama den e historia literario antiano.

## Obra
* *Apariencias* (1879)
* *Poesias* (1914)

## Literatura
* Benjamin A. Jesurun, *Inleiding tot het werk van J. S. Corsen* (1914);
* J. Terlingen, *Lengua y literatura Españolas en las Antillas Neerlandesas* (1961);
* A. M. G. Rutten, *Leven en muziekwerken van de dichter-musicus J. S. Corsen* (1983).

## Link eksterno
* Atardi
Lucille Berry-Haseth

**Lucille Berry-Haseth** (☆ 1937 na Kòrsou) ta un poeta, editor, traduktor, papiamentista i aktivista linguístiko di Kòrsou.

## Bida
For di un edat hóben Berry a sinti su mes atraí pa idioma i kultura.  E interes aki ta kore manera un hilo kòrá dor di su karera. Na edat di 22 aña, Berry tabata traha komo presentadó na Curom, un radioemisora kultural sin ánimo di ganashi, kaminda e tabata duna buletin di notisia, *Peticiones* i otro programanan (musikal) na papiamentu. Semper el a mira komo su tarea spesial di ta un embahador entusiasta di e 'Defensa i Ilustrashon' di su idioma materno, papiamentu. Banda di e aktris di teatro Rina Penso, el a hunga un papel den e radionovela "Lorna Mi yu cu mi" na 1961, ku a ser skirbí i dirigí pa e papiamentista Luis Daal.

Na 1982, El a kasa ku Gregory Berry, dekano di St. Jozef MAVO. Huntu ku su esposo, el a organisá òf partisipá na numeroso anochi kultural i literario. Tambe el a kolaborá ku otro artistanan, manera Nydia Ecury i Elis Juliana. Ademas, Berry a partisipá aktivamente komo miembro di direktiva di fundashon Pierre Lauffer.

## Poesia
Na 1990, Berry a publiká e kolekshon di poesia *Resonansia*. Varios poema di esaki ta inkluí den e obra standart riba literatura antiano *Pa saka kara: antologia di literatura Papiamentu* (1998), ku a ser editá pa Aart Broek i publiká na hulandes ku e título di *De kleur van mijn eiland*. El a hasi un kontribushon importante na tur dos trabou komo traduktor i editor. Na 2010 a publiká *So ku palabra*, un meditashon poétiko i melankóliko riba su bida, su obra i e personanan ku el a konosé i stima. Na 2014 tambe el a kontribuí na e guia literario pa kanamentu *Dushi Willemstad*.

## Tradukshon
Berry ta tradusí papiamentu for di hulandes, ingles i spaño. Fin di dékada nobenta el a tradusi e himno nashonal di Antias Hulandes for di ingles pa papiamento. Pa medio di su tradukshonnan di poema i obranan literario (inkluyendo *Dubbelspel* di Frank Martinus Arion na 2011), publikashonnan anterior i organisashon i partisipashon na eventonan literario, el a hasi un kontribushon importante na desaroyo i promoshon di e uso korekto di e idioma papiamentu.

## Premionan
Dia 21 di febrüari 2013, Dia Internashonal di Idioma Materno, Berry a risibí di Fundashon pa Planifikashon di Idioma (FPI) un plaka di mérito komo rekonosementu di su trabou multifasétiko pa promoshon di su idioma materno, papiamentu. Na komienso di 2006 el a risibí e Tapushi di Oro. Na 2014 el a risibí e Premio Cola Debrot pa su obra.

## Obra
* *Resonansia* (1990) 
* *Pa saka kara: antologia di literatura Papiamentu* (1998)/ *De kleur van mijn eiland* (1999) 
* *So ku palabra* (2010)
* *Encuentro/Ontmoeting* (2013)

## Link eksterno
* Intrevista ku Lucille Berry-Haseth, Biblioteka Nashonal Kòrsou via Youtube.
* Kontribushonnan tokante i di Lucille Berry-Haseth riba ''Caraïbisch Uitzicht''
Sentro Kultural Kòrsou

**Sentro Kultural Kòrsou** (ofisialmente **Cultureel Centrum Curaçao** òf **CCC**) ta un sentro kultural ku a ser fundá ku e meta di promové bida kultural na Kòrsou den e sentido mas amplio posibel. 

## Historia
Fundashon CCC a ser fundá na 30 di desèmber 1949. Su promé presidente tabata Cola Debrot. For di kuminsamentu, e método di traha di CCC tabata orienta riba mantene e independensia di e organisashonnan kultural eksistente. Prinsipalmente ta hasi esfuerso pa stimulá aktividat propio riba tereno kultural; e ta purba tambe di yena e bashinan eksistente. Desde su fundashon, CCC, entre otro, a logra of a yuda pa logra pa lanta:
* e Liga di Pelíkula Kòrsou,
* e biblioteka sientífiko (awor uni ku e biblioteka di UoC)
* Fundashon Skol di Músika Kòrsou.

## Sede
Sede di Sentro Kultural Kòrsou ta situá na Koninginnelaan na Willemstad i ta dispone di diferente klas, kurso, sala di reunion, ouditorio i hòfi pa akomodá konsierto, reunion, lektura, tayer i eksposishon. E terenonan kultural riba kua CCC ta aktivo ta: músika, literatura, teatro, baile, arte visual i eventonan sosial ku ta representá tur e aspektonan kultural aki. Varios instancia kolaborando ku e C.C.C. ta enbolbi den entre otro teatro, ballet i eksposishonnan. Sentro Kultural Kòrsou ta proveé ​​proyekshon di pelíkula ku sinetruck i ta kolabora ku otro organisashonnan pa organisá presentashonnan di tantu artistanan lokal komo bishitante di Hulanda i otro paisnan. E presidente aktual di funashon CCC ta Henri Cornelia.

## Link eksterno
* Wèpsait ofisial
Polder

**Polder**, un palabra deriva di Hulandes, ta un area di tera rondona pa un barera, conoci como un dijk. 

Un polder mayoria di biaha ta tera gana di laman. Un polder gana di laman tin bentaha pa su fondo cual ta consisti mayoria di biaha di klei fertil. Esaki ta benificioso pa agricultura y baca cu ta come e yerbe. E klei aki a wordo deposita door di laman, riu, of inundacion.

E nivel di awa di un polder ta artificialmente regula door di pomp awa di mas for di un  (mas hancho cu un rooi) pa un canal () y finalmenta pa un laguna of laman.
Península

Un **península** ta un término geográfiko pa un masa di tera ku ta rondoná pa gran parti pa awa i ku ta konektá ku tera firme na solamente un banda.  Den sentido estrikto e ta un pida tera ku ta konektá na un otro masa di tera dor di un istmo, i pues no ta konstituí di un isla. E palabra península ta derivá for di latin *paeninsula*, for di *paene* ku ta  ‘kasi’, i insula ku ta ‘isla’. E palabra a drenta idioma ingles den siglo 16.

Ta papia di un península si e istmo ta smal kompará ku e tamaño di e península. Ademas, e península mester ta chikitu kompará ku e masa di tera mas hanchu. Penínsulanan ta eksisti riba tur kontinente. E península mas grandi na mundu ta e Península di Arabia ku un área di 3.237.500 kilometer kuadrá.
Istmo

Un **istmo** ta un faha di tera ku ta konektá dos masa di tera mas grandi. E griegonan a introdusí e palabra istmo, ku ta nifiká garganta, i a us’é spesialmente pa e Istmo di Korinto. Fuera di esun aki, e istmonan mas famoso ta esunnan di Panama i Suez, ku tur dos ta konektá dos kontinente. Kanalnan igualmente konosí ta kore dor di tur tres di e istmonan aki.

Mas komunmente, un istmo ta konektá un península ku tera firme, òf dos parti di un isla ku otro.

Hopi definishon ta bisa ku un istmo mester ta limitá na kada banda pa laman, pero e Istmo Kareliano, ku ta separá e Golfo di Finlandia for di Lago Ladoga, ta proba ku un lago tambe por kumpli ku e ròl ei.

Lo kontrario di un istmo ta un estrecho òf estrecho di laman, ku ta muchu mas komun.
Harry Moen

**Henri Raoul (Harry) Moen** (☆ 1955 na Kòrsou), ta un músiko di Kòrsou. Desde añanan 1970 el a dediká su mes na redeskubrí i promové e herensia musikal di Kòrsou, spesialmente su ritmonan, estilo, klave i uso di idioma papiamentu. 

## Bida i karera
Harry Moen a nase na Kòrsou, yu di Irma M.J. Römer i Adriaan Jan Moen. E tin dos ruman muhé i kuater ruman hòmber. E no a haña e músika for di un hende straño komo su mama tabata dirigí e kor hubenil Coromoto-Santa Familia. Komo hòben, Moen tabata kantante den kor di Frank Francisca Párajos. El a sigui su estudio di músika na e Konservatorio di Puerto Rico, kaminda el a graduá ku honor na 1983. 

Ya promé ku el a bai studia kaba, el a funda e kor Grupo Serenada na 1974/1975, komo resultado di un renasementu di interes den músika típiko folklóriko di Kòrsou. E base a wòrdu formá dor di e grupo di rock (Twilight Zone and Company), ku integrantenan manera Eric Calmes, Cedric Dandaré,  tokadó di drùm Axel Prudencia i organista Raffi Pichardo. Moen tabata lider musikal i responsabel pa e areglonan di Grupo Serenada. E agrupashon tabata enbolbí den e musikal *Godspell* i den e show 'Serenada' ku kantikanan antiano. Di esey a derivá e nòmber di e kor nobo, ku kual Moen kier a sigui promove kultura musikal antiano di antaño. Pa hasi esei, e mester a buska eksponentenan di e kultura i kanto ei  for di e seno di por ehèmpel seú i tambú, pero tambe poetanan na Papiamentu. E agrupashon musikal a lansa, entre otro, e disko kompakto *Laman*, den kua ta kanta un kansion a capella, den otro kansionnan tin akompañamentu ku instrumentonan musikal típiko manera kuarta i wiri. Ku e grupo el a hasi un gira den Karibe i uno na Hulanda na 1993.

Na 1993, Moen, na edat di 38 aña, a wòrdu otorgá e Premio Cola Debrot (1.500 florin antiano) pa su kontribushon na e (re)deskubrimentu di músika kurasoleño. El a risibí e premio na Lanthùis Sorsaka serka gezaghebber Elmer Wilsoe. Despues di e presentashon, Serenada a interpretá un kantidat di kansion di Augusto Gressman, Guillermo Pieters, Horacio Hoyer, Walter de Jongh i Emilio Prudencia. Finalmente, *Unda bosonan a keda* pa René Clemencia i Hendrik Anzola a sigui. E siguiente aña, Moen a forma parti di e hurado pa e premio; Lucille Berry-Haseth tambe tabata miembro di hurado.

Moen a traha den enseñansa pa mas ku trinta aña, dunando les di músika na Peter Stuyvesant College. Den siglo 21 el a organisá kaminatanan musikal i ta duna charla riba historia antiano, tantu relashoná ku músika òf nò. Na 2010 el a publiká e buki di historia di músika *Tempu di Chinchirinchi: Bida i Muzik den Otrobanda 1900-1920*. Na 2023 el a wòrdu otorgá e Premio Kultural di PBCCG pa su kontribushon na desaroyo musikal na Kòrsou ku un énfasis grandi riba músika folklóriko na papiamentu.

Moen ta kasá ku Claire Marugg, kende tambe ta enbolbí den músika komo integrante di Grupo Serenada.
Península Ibériko

E **Península Ibériko** (spaño/portugues: **Península Ibérica**), tambe simplemente konosí komo **Iberia**, ta un parti di Oropa situá sùit di e serunan di Pirineo. E península ta rondoná pa Laman Mediteráneo, Oséano Atlántiko i e Bahia di Biskaya. E ta un di e tres penínsulanan grandi, banda di e Península Apenino (òf Península Italiano) i e Península Balkan, den sùit di Oropa. Ta ser bisa ku e nòmber *Iberia* ta bini di un riu yamá Iber, posiblemente e Ebro aktual.

E península ta konsistí prinsipalmente di e partinan kontinental di Spaña i Portugal, ademas di Andora, e teritorio britániko chikitu di Gibraltar den e parti ekstremo sùit i parsialmente e departamentunan franses di e region di Pirineo, ku ta suma na un poblashon di mas ku 53 mion habitante. 

## Mira tambe
* Konkista romano di e Peninsula Iberiko
Molina di biento Hulandes

**Molina di biento Hulandes** (Hulandes: , Ingles: ) ta un tipo di molina di biento cu un rompi di palo construi di ocho skina. Ademas, e ta un tipo di molina cual unicamente e construccion di capa con huntamente e bletnan so ta draai den direccion di e biento ().   
 den hulandes ta un sjouwdo of portier di garetia, pues *bovenkruier* ta indica e tipo di construccion di un molina. Tin tres tipo mechanismo di  pa dirigi e molina den direccion di e biento: sjouwdo paden (), sjouwdo pafo (), of autosjouwde (). Un autosjouwdo ta sjouw su mes den direccion di e biento cu un compas (). De olde Molen ta un ehempel di un sjouwdo pafo. Esey ta nifica cu e molina mester manualmente wordo direcciona cu mechanismonan cu ta situa *pafo* di e molina, e rabo. E rabo ta un construccion di palo for di e capa cu ta converti su mes na un punto (mustra mane un triangle di pafo) riba e plataforma eleva. Asina cu un wiel na fin di e punto ki, por manualmente sjouw e molina.
Famia (biologia)

**Famia** (Latin: *Familia*), den biologia, ta parti di un orden y ta consisti di un of mas genero. Den otro palabra, famia ta un di e rangonan taxonomico mas importante den taxonomia despues di especie y genero. Un Famia ta inclui un of mas genero cual cada un ta contene un of mas especie. Den perspectiva di evolucion, organismonan den e mesun famia ta relaciona na otro.
Kuarta

**Kuarta** of **Cuarta** segun ortografia di Aruba (spaño: **cuatro venezolano** of simplemente  **cuatro** = kuater) ta un kitara chikitu di kuater kuèrdè. E ta un instrumènto típiko pa músika di Venezuela ku na 2013 a wòrdu deklará di importansia kultural pa e nashon dor di e Ministerio di Kultura. E ta wòrdu toká tambe na Colombia, Puerto Rico, Mexico i Merka i na e islanan di Trinidad i Tobago i Islanan ABC.

## Origen i deskripshon
E kuarta ta pertenesé na e famia di kitaranan spaño bieu; e ta chikitu den tamaño y ta debe su nòmber na e kantidat di kuèrdè ku e tin. E ta mas o menos 80 cm largu, di kual e nèk ta tuma mas o menos 45 cm. E kurpa ta mas o ménos 25 cm hanchu i 10 cm hundu. E kuarta tin kuèrdènan di nilon ku ta proveé ​​un zonido bunita, melankóliko pero sobrio. E afinashon di e kuèrdènan ta a-d-fis-b. E no mester wòrdu konfundí ku e aktual kuarta puertorriqueño di sinku kuèrdè dòbel di metal.

## Uso di e kuarta
Na Venezuela e ta wòrdu interpretá komo un instrumento kompañante pa kasi tur género di músika folklóriko, entre otro: gaita, kalipso di Callao, kantikanan di Pasku, aguinaldos i parranda,  wals, paso dòbel i joropo. E kuarta ta un parti importante di “música llanera”, pertenesiente na e área venezolano konosí komo “El Llano”.

Hopi bes e kuarta ta wòrdu usá den e paisnan unda ta papia spaño den i rònt di Laman Karibe i na e islanan di Trinidad i Tobago i Aruba, Boneiru i Kòrsou, ora ta toka músika regional bailabel. Na Trinidad i Tobago e kuarta ta kompañá bandanan musikal den tempu di Pasku kantando tokante e nasementu di Kristu. E tipo di músika aki ta wòrdu yamá *parang*, for di e palabra “parranda,” ku ta nifiká “hasi alegre.” Músika di parang mesklá ku un sabor di kalipso a haña su mes profundamente ankrá den e kultura di e hendenan di e pais karibense aki. E idioma ku ta wòrdu usá den e kantikanan ta mayoria biaha spaño, pero ta usa patois i ingles tambe. E kuarta ta hopi popular tambe riba e islanan ABC, unda e ta wòrdu usá pa diferente tipo di músika, entre nan e tradishonal tumba, wals, danza, dande, polka, kalipso, bolero, marcha i varios otro.
Aeropuerto Juancho E. Irausquin

**Aeropuerto Juancho E. Yrausquin** òf **Juancho E. Yrausquin Airport** (IATA: SUB, ICAO: TNCS) ta e úniko aeropuerto na Saba, isla konstituyente di Hulanda Karibense. Su pista di aterisahe ta ampliamente rekonosé komo e pista komersial mas kòrtiku na mundu, ku un largura di 400 m.

## Historia
E konstrukshon di un aeropuerto na Saba no a wòrdu konsiderá posibel. Rémy de Haenen (1916-2008), un piloto i despues alkalde di e isla franses Saint-Barthélemy, no tabata di akuerdo ku e konklushon. Un tereno na Flat Rock a wòrdu nivelá i De Haenen a baha su avion dia 9 di febrüari 1959, bou di e wowo vigilante di mayoria di e poblashon di Saba.

Gobièrnu di Saba a prohibí De Haenen di bolbe baha, pero e falta di un aeropuerto a bira un punto importante durante elekshon di 1962. Despues di elekshon, a inisiá konstrukshon di e aeropuerto. Dia 8 di sèptèmber 1963 a habri Aeropuerto Juancho E. Yrausquin, ku a haña su nòmber for di e polítiko arubiano Juancho Irausquin (1904-1962), kende komo Minister di Finansa a hunga un ròl importante den su konstrukshon i a fayesé promé ku e apertura.

## Instalashon
E aeropuerto ta flankeá di un banda pa serunan altu, ku un inklinashon ku ta kai den laman na tur dos banda. E aeropuerto ta será pa tráfiko di avionnan djèt, pero avionnan di 'propeller' di aerolíneanan regional por aterisa bou di eksonerashon di e Autoridat di Aviashon Sivil. E avionnan mas komun pa aterisá aki ta e tiponan De Havilland Canada DHC-6 Twin Otter i Britten-Norman BN-2 Islander ku kapasidat STOL (despegue i aterisahe korto). Sinembargo, avionnan mas chikitu (DHC-6, BN-2 i helikòpternan) ta komun bista einan. Tin un rampa chikitu ku un pista di aterisahe designá i un terminal na e parti sùit di e pista. Den e terminal ta akomodá un ofisina di Winair, e Ofisina di Imigrashon i Seguridat, un kuerpo di bombero i un toren. E toren ta un sentro di konseho so i no ta ofresé servisio di kontrol di tráfiko aéreo. Es mas, no tin kombustibel pa djèt riba e isla.

E tareanan di seguridat na aeropuerto no ta wòrdu ehekutá dor di polis ni dor di polis militar real, ku ta responsabel segun lei, sino dor di miembronan di e kolegio ehekutivo di Saba. Na mart 2017, e kuerpo di bombero lokal pa promé biaha a risibí un outo moderno di bombero pa e aeropuerto.

## Aerolínea i destinashonnan
E úniko kompania di aviashon ku ta bula pa e aeropuerto ku buelonan regular ta Winair, ku ta operá vários buelo direkto diariamente for di su base, Aeropuerto Internashonal Prinses Juliana na Sint Maarten pa Saba ku un DHC-6 Twin Otter. E buelo ta dura mas o ménos 15 minüt.

E kompania di aviashon Windward Express Airways ta ofresé buelonan di charter ku dos Britten Norman Islanders i un Piper Aztec. E punto di salida tambe ta Aeropuerto Internashonal Prinses Juliana.

Apesar di tur e restrikshonnan, mas ku 2.500 moveshon di buelo ta tuma lugá na e aeropuerto tur aña, loke ta konta pa mas ku 20.000 pasahero.

## Wak tambe
* Lista di aeropuerto den Karibe Hulandes